15.06.2011 12:58   Tollitöötajad pidasid mais kinni 1 268 437 salasigaretti, 48 342,2 grammi narkoaineid, 158 007 liitrit kütust ning alkoholi 180,1 liitrit. Keeldude ja piirangutega seotud juhtumeid oli 303 ning intellektuaalset omandit rikkuvat kaupa avastati 2776 ühikut.    1. mail pidasid tollitöötajad Pärnus kinni Peugeot'i, mis koos kahe autos olnud inimesega saadeti täiendavale kontrollimisele. Autost leiti peidetuna 13 kilekotti 5,8 kilo pruuni värvi narkoainega.    5. mai hilisõhtul peatati Tallinna-Pärnu-Ikla maanteel Lätist saabunud veok, mille juht esitas tollitöötajatele kauba kohta kolm identset ilma numbrita dokumenti. Kaubaks oli  märgitud 26 pakki ehk kokku 22 400 kilo korrosioonitõrje preparaati. Plommi all olnud kauba avanud tollitöötajad leidsid koormaruumist aga hoopis 26 1000-liitrist kütuselõhnalise vedelikuga täidetud plastmahutit.    6. mail peeti Tallinna reisisadama D-terminalis kinni Saksamaa kodaniku juhitud sõiduauto, mis oli teel laevale Superstar. Kontrollimisel leiti kolmest peidikust 55 teibitud pakki. Pakkides oli 48 301 grammi pruuni tahket ainet, mis reageeris positiivselt kanepi kiirtestile.    6.  mail proovis üks mees Koidula piiripunktist Eestisse tulles kaasa tuua 2980 Vene maksumärkidega sigaretti. Need oli ta keha külge teipinud.    9. mail said tollitöötajad Kohtla-Järvel ühelt kauplusepidajalt kätte Vene maksumärkidega 1280 sigaretti.    Narva tollipunktis jäi 10. mail ametnikele silma jäänud mees, kellelt leiti kontrollimisel 1600 tabletti Dimedrooli, mille ta oli peitnud üleriiete alla.    11. mail avastati tavapärase tollikontrolli käigus Tallinna-Pärnu-Ikla  maanteel kinni peetud kaubiku salongist arvukalt pappkaste, millest ühe nurgal oli näha rebenemise jälgi ja sellest paistis kollast värvi sigaretipakk kirjaga Jin Ling. Täiendaval läbivaatusel leidsid ametnikud kaubikust 40 kasti ehk 400 000 Venemaa maksumärkidega sigaretti.    Samal päeval proovis üks mees oma Audi salongis esiistmete alla peidetuna tuua Venemaalt Eestisse 12 000 salasigaretti.    13. mai hommikul sisenes Venemaalt Luhamaa tollipunkti kaudu Eestisse järelhaagisega  veoauto, mille kontrollimisel selgus, et lisaks lubatud aktsiisivabale kogusele oli autos veel 31 800 salasigaretti LM. Need olid peidetud sõiduki alusvankri ja kabiini konstruktsioonidesse, samuti järelhaagise all oleva risttala vahele.    18. mail jäi Luhamaal kontrollijatele silma suur haagisega veok, millest avastati lisaks aktsiisivabale sigaretikogusele 8000 Vene maksumärkidega sigaretti. Läti kodanikust veokijuht oli suitsupakid peitnud sõiduki kabiini tagaseina ja laepolstri vahele.    Tapa linna turul korraldasid tollitöötajad koos politseinikega ühise kontrollreidi 20. mail ning avastasid ühest müügikioskist ilma maksumärkideta ja ka Vene maksumärkidega 6760 sigaretti ja kokku 452 pudelit ehk 85,9 liitrit lõhna- ja näovett ning hambaeliksiiri.    Sama päeva varahommikul proovis Venemaalt läbi Luhamaa piiritollipunkti Eestisse jõuda Leedu kodanik oma veoki ja järelhaagisega. Pärast kaubaks olnud küttepuude eemaldamist tuli ilmsiks, et haagise põhjaplaatide alla olid peidetud  Vene maksumärkidega 294 800 salasigaretti. Tollitöötajate hinnangul oli see haagis ümber ehitatud ja kohandatud salakauba veoks.    25. mail leidsid tollitöötajad Tallinna reisisadama D-terminalis ühe mehe jope taskust 28 Xanaxi tabletti.